Diari Oficial de la Generalitat Valenciana


Sumari del DOGV 5678, del 11-01-2008 (2008/161)

ORDE de 28 de desembre de 2007, de la Conselleria de Benestar Social, per la qual es convoquen els premis escolars «Per a Evitar Entropessades» en matèria d'accessibilitat al medi físic (2007-2008).
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5678

Data del DOGV
:   11-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/161


Data del document
:   28-12-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * premi cultural
    * alumne
    * mitjans per a discapacitats
    * distinció honorífica
    * centre d'ensenyament
    * alumnat

ORDE de 28 de desembre de 2007, de la Conselleria de Benestar Social, per la qual es convoquen els premis escolars «Per a Evitar Entropessades» en matèria d'accessibilitat al medi físic (2007-2008). [2008/161]
La conselleria de Benestar Social a través de la Direcció General per a les Persones amb Discapacitat elabora i desenvolupa el Programa d'Accessibilitat al Medi Físic que comprén distintes actuacions que tenen com a objectiu primordial facilitar l'accés de tots els ciutadans a un medi físic sense barreres. Dins del marc d'estes actuacions és molt important la labor dels poders públics promovent i impulsant accions que tracten de millorar la qualitat de vida de totes les persones i en especial d'aquells que tenen dificultats d'accessibilitat al medi físic i/o la comunicació.
Entre estes actuacions es desenvolupa la campanya de premis escolars «Per a Evitar Entropessades» ja que la comunitat escolar es presenta com un sector especialment important a l'efecte de mentalització sobre la problemàtica de l'accessibilitat, perquè els xiquets constituïxen el futur de la nostra societat i l'accessibilitat en el futur estarà condicionada per l'actitud que respecte a esta s'haja forjat en els escolars sistemàticament i gradualment.
Esta iniciativa, per tant, pretén acostar l'accessibilitat a les escoles i possibilitar que es realitzen activitats lúdiques i docents per a contribuir a conscienciar els xiquets de la importància d'aconseguir ciutats sense barreres, i poder expressar a través dels seus treballs, tant ells com les escoles, la seua particular percepció sobre esta problemàtica.
Per això i en virtut de les facultats conferides per Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social (DOCV 5.566, de 30 de juliol de 2007); del que disposa l'article 28 de la Llei de la Generalitat Valenciana 5/1983, de Govern Valencià, i l'article 47 del text refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, a proposta de la Direcció General per a les Persones amb Discapacitat,
ORDENE
Article 1. Objecte
És objecte de la present orde la convocatòria dels premis escolars «Per a Evitar Entropessades» amb la finalitat d'estimular i premiar treballs relacionats amb l'accessibilitat al medi físic i l'eliminació de barreres arquitectòniques, urbanístiques, de transport i de la comunicació, en el curs escolar 2007/2008.
Article 2. Seccions i participants
S'establixen dos seccions per a diferents tipus de participants:
1. Secció escolars: dirigida a alumnes que cursen segon i tercer cicle d'Educació Primària i que desitgen participar en les modalitats assenyalades en l'article 4.
2. Secció centres: dirigida a centres escolars que, dins del seu projecte educatiu, exercisquen activitats docents i didàctiques relacionades amb el tema del concurs.
Article 3. Àmbit
L'àmbit subjectiu d'aplicació de l'orde es referix als centres d'ensenyament ubicats a l'àmbit territorial de la Comunitat Valenciana (respecte a la secció centres) o els escolars que cursen els seus estudis en els mateixos (respecte de la secció escolars).
Article 4. Modalitats de participació en la secció escolars
Els participants en la secció escolars podran concórrer en dos modalitats:
1. Modalitat arts plàstiques, a la qual corresponen dibuix, còmic, collage i pòsters. Els participants hauran de ser alumnes que, en el moment de la publicació d'esta orde, estiguen cursant el segon cicle d'Educació Primària en el curs 2007/2008.
2. Modalitat composició literària, a la qual corresponen redacció, conte, poemes, treball periodístic o d'investigació i reportatges. Els participants hauran de ser alumnes, que en el moment de la publicació d'esta orde, estiguen cursant el tercer cicle d'Educació Primària en el curs 2007/2008.
Article 5. Requisits dels treballs
1. Secció escolars: els treballs es presentaran sobre una cartolina de 50 x 35cm. En tots els treballs figurarà un títol o lema al·lusiu al tema de la convocatòria. S'escriurà al dors de la cartolina:
a) Nom de l'alumne o de l'alumna, edat, cicle i classe en què està integrat.
b) Nom i direcció del centre escolar.
c) Nom del professor o de la professora responsable del grup a què pertany l'alumne o l'alumna.
d) Curs escolar 2007/2008.
2. Secció centres: es presentarà una memòria en què consten les activitats exercides pel centre des de l'inici del curs fins a la finalització del termini de presentació assenyalat en l'article huité.
La memòria haurà d'especificar el projecte curricular, els objectius proposats, la relació detallada d'activitats, els terminis de realització, els seus responsables, els participants, les entitats col·laboradores, etc.
Article 6. Nombre màxim de treballs
En la secció escolars només podran presentar-se al concurs tres treballs per grup dins de cada cicle i modalitat. Correspondrà al centre escolar seleccionar els tres millors treballs en cada grup.
Article 7. Criteris objectius de valoració
Els criteris de valoració que es tindran en compte per a l'atorgament dels diferents premis en les diferents seccions i modalitats seran els següents:
- Per als treballs de la secció escolars: presentació, missatge, creativitat i qualitat literària en els treballs de composició literària i qualitat artística en els d'arts plàstiques.
- Per a les memòries de la secció centres: presentació, continguts, tipus d'activitats i conclusions.
Article 8. Terminis de presentació
El termini de presentació dels treballs començarà a partir de l'endemà de la publicació de la present convocatòria en el Diari Oficial de la Comunitat Valenciana i acabarà el dia 28 de febrer de 2008.
Article 9. Lloc i forma de presentació
1. Els treballs es remetran, segons la província on estiguen ubicats els centres, a:
- Direcció General per a les Persones amb Discapacitat, carrer de Colom, núm. 80, 46753 València.
- Direcció Territorial de Benestar Social, avinguda dels germans Bou, núm. 81, 12443 Castelló.
- Direcció Territorial de Benestar Social, Rambla de Méndez Núñez, núm. 41, 03611 Alacant.
Els treballs han de ser remesos en sobre tancat o per un altre mètode que permeta preservar el seu contingut fins a l'obertura pel jurat. S'indicarà de forma visible en els enviaments: PREMIS ESCOLARS «PER A EVITAR ENTROPESSADES» 2007/2008.
Tot això, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Els treballs aniran acompanyats d'una sol·licitud de participació segons model que figura com a annex I d'esta orde.
Article 10. Llengües
Els treballs podran presentar-se en qualsevol de les dos llengües oficials de la Comunitat Valenciana.
Article 11. Premis
1. Es concediran tres premis per província i modalitat dins de la secció escolars, que consistiran en:
- primer premi: una consola de videojocs d'última generació
- segon premi: una càmera de fotos digital
- tercer premi: un reproductor de MP3
L'import global màxim dels premis a atorgar en esta secció no podran superar els 3.200 euros.
2. Secció centres: es concediran dos premis per als centres de cada província que s'hagen distingit pel plantejament i l'exercici d'activitats. Estos premis, per un import de 800 euros, aniran destinats a l'adquisició de material esportiu, didàctic, lúdic o audiovisual.
L'import global màxim dels premis a atorgar en esta secció no podran superar els 4.800 euros.
3. El cost màxim establit per a la concessió de premis ascendix a 8.000 euros.
Article 12. Composició del jurat
La composició del jurat serà la següent:
President: el director general per a les Persones amb Discapacitat, o persona en qui delegue.
Vocals:
- El cap del Servici d'Accessibilitat i Eliminació de Barreres Arquitectòniques
- Un tècnic o tècnica en mitjans de comunicació social
- Un expert o experta en intervenció psicopedagògica
- Un tècnic o tècnica de la Direcció General per a les Persones amb Discapacitat
Tots ells designats pel director general per a les Persones amb Discapacitat, i correspon a l'últim d'ells les funcions de secretari
- Un tècnic o tècnica designats per la conselleria d'Educació
- La defensora del discapacitat
Article 13. Resolució
Es delega en el director general per a les Persones amb Discapacitat la resolució d'esta convocatòria, la qual es dictarà de conformitat amb el veredicte vinculant del jurat i esgotarà la via administrativa.
En el cas de quedar desert algun dels premis de la secció escolars i/o centres en qualsevol de les províncies, podrà adjudicar-se premi semblant en la mateixa secció i modalitat on ha quedat desert a favor dels sol·licitants d'una altra província de la Comunitat Valenciana, si el jurat estima que hi ha treballs i/o memòries mereixedores d'este.
En la secció escolars els objectes (una consola de videojocs d'última generació, càmera de fotos digital, reproductor de MP3) s'entregaran als alumnes en acte públic.
En la secció centres els imports dels premis s'entregaran directament als seus beneficiaris perquè estos els destinen a la finalitat en què consistix el premi, és a dir, l'adquisició de material educatiu, i estos hauran de procedir a la posterior justificació davant de la Direcció General per a les Persones amb Discapacitat de la correcta aplicació dels fons percebuts.
El termini màxim per a dictar la resolució serà de tres mesos comptats des de la data d'acabament del termini de presentació de treballs, fixat en la present orde, sempre que s'haja dictat la resolució del conseller de Benestar Social, per la qual es dóna publicitat a la línia pressupostària que finançarà els premis convocats en la mencionada orde. En cas contrari, el termini màxim per a dictar una resolució serà de tres mesos comptats a partir de la data en què es dicte la resolució del conseller de Benestar Social, en què es done publicitat a la mencionada línia pressupostària.
Si no es dicta una resolució expressa en el termini establit, s'haurà d'entendre desestimada, d'acord amb el que disposa l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Recursos
Contra la resolució, expressa o presumpta, dictada pel director general per a les Persones amb Discapacitat es podrà interposar, potestativament, recurs de reposició davant del mateix òrgan que ha dictat l'acte en el termini d'un mes a comptar des de l'endemà de la seua notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua notificació, de conformitat amb el que disposen els articles 10 i 46 de la Llei de 29/1998, de 13 de juliol, reguladora de la Jurisdicció Contenciosa Administrativa, sense perjudici que puga exercir-se qualsevol altre que s'estime pertinent.
Article 15. Publicació i retirada dels treballs
La resolució de la convocatòria serà publicada en periòdics de difusió autonòmica, i també en la seu de la Direcció General per a les Persones amb Discapacitat.
La Direcció General per a les Persones amb Discapacitat es reserva el dret de publicar, difondre i reproduir, totalment o parcialment, el contingut dels treballs premiats.
Els treballs presentats que no resulten premiats podran ser retirats en el termini de tres mesos, després de publicada la resolució de la convocatòria.
Els treballs que no es retiren en eixe termini quedaran en poder de la Direcció General per a les Persones amb Discapacitat, que podrà destruir-los o publicar-los, difondre'ls o reproduir-los totalment o parcialment.
Article 16. Obligacions dels premiats
1. Acceptar la totalitat de les bases de la convocatòria.
2. Assumir les actuacions de control financer que corresponguen a la Intervenció General en relació al premi concedit.
3. Comunicar fefaentment a la Direcció General per a les Persones amb Discapacitat l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
4. Presentar declaració escrita de les persones premiades, o els seus representants legals en què expressament manifesten que cedixen a la Direcció General per a les Persones amb Discapacitat els treballs premiats, i autoritzen a l'esmentada Direcció General, per temps il·limitat i en qualsevol àmbit territorial, l'exercici dels drets de reproducció, distribució, comunicació pública i modificació d'estos.
5. Facilitar els representants legals dels premiats en la secció escolars la documentació necessària, que en el seu moment els serà requerida per la Direcció General per a les Persones amb Discapacitat, per a poder fer efectiu el pagament dels objectes constitutius dels premis que seran entregats als xiquets.
6. Acreditar el compliment d'obligacions per reintegrament de subvencions per deutes amb l'administració, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm.176, de 25 de juliol de 2006). A este efecte, s'aportarà declaració responsable del beneficiari junt amb la instància de sol·licitud de concessió d'estos premis, en què s'expresse que estes obligacions han sigut complides o, si és el cas, que hi manquen.
Article 17. Entrega de premis i justificació
L'entrega dels premis es realitzarà una vegada dictada pel director general per a les Persones amb Discapacitat la resolució d'adjudicació dels premis i en la mesura que esta resolució suposa la conformitat a la justificació de les quantitats atorgades, d'acord amb el veredicte vinculant del jurat.
Article 18
La present convocatòria queda condicionada a l'existència en els pressupostos econòmics de l'any 2008 de crèdit adequat i suficient per a això, i s'ha de publicar en el Diari Oficial de la Comunitat Valenciana, a este efecte, la resolució de la conselleria de Benestar Social en què es determine l'aplicació pressupostària i la quantia global màxima que hi servisca de suport.
DISPOSICIONS ADDICIONALS
Primera
Els centres del menor dependents de la Direcció General de Família i els altres centres de la mateixa naturalesa degudament autoritzats i registrats podran acollir-se a esta convocatòria en qualsevol de les seues modalitats, i s'adaptaran a estes, en funció de les edats dels xiquets participants, com si foren centres escolars.
Segona
Els aspectes regulats en la present orde s'aplicaran sense perjudici de totes les normes que regixen el règim jurídic de l'administració de la Generalitat i les seues entitats autònomes, especialment en matèria pressupostària.
Tercera
La convocatòria dels premis està exclosa del règim de notificació d'ajudes públiques a la Comissió Europea, per raó del seu objecte i els beneficiaris, d'acord amb l'article 87.1 del Tractat de la Comunitat Europea.
DISPOSICIONS FINALS
Primera
Contra les bases de la present convocatòria, es podrà interposar recurs de reposició davant del mateix òrgan que l'ha dictada en el termini d'un mes a comptar des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que puguen interposar qualsevol altre que estimen pertinent.
Segona
S'autoritza el director general per a les Persones amb Discapacitat perquè dicte totes les instruccions que siguen necessàries per al desenvolupament de la present orde.
Tercera
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 de desembre de 2007
El conseller de Benestar Social i vicepresident tercer del Consell,
JUAN GABRIEL COTINO FERRER